GENERALITĂŢI ŞI DEFINIŢIE

Termenul de reumatism vine de la cuvântul grecesc rheuma (scurgere). Guillaumme Boillou descria reumatismul ca o boală caracterizată prin umflături articulare trecătoare şi mobile, care „saltă” de la o articulaţie la alta.

I.L. Duker includea poliartrita reumatoidă în cadrul bolilor difuze ale ţesuturilor conjunctive şi o clasifica astfel:

1. poliartrita reumatoidă seropozitivă – cu factor reumatoid IgM;

2. poliartrita reumatoidă seronegativă – fără factor reumatoid IgM;

3. Sindromul Felty

4. boala Still a adultului.

Poliartrita reumatoidă, întâlnită în literatură şi sub numele de poliartrita cronică evolutivă, este o suferinţă caracterizată de o inflamaţie cronică infiltrativ-proliferativă a sinovialei articulare. Ea se exprimă clinic prin artrită prezentă la mai multe articulaţii, de unde şi numele de poliartrită.

Prevalenţa bolii este apreciată a fi între 0,3-2%, iar incidenţa ei variază între 0,9-1,5%0 pe an. Vârful incidenţei se întâlneşte în decadele a patra şi a cincea ale vieţii. Femeile fac această boală de 2-3 ori mai des ca bărbaţii. 

Poliatrita reumatoidă face parte din grupa reumatismelor abarticulare.

Spre deosebire de reumatismul articular acut, care „muşcă inima şi linge articulaţiile”, poliartrita reumatoidă nu interesează inima, dar „muşcă articulaţiile” şi când şi-a împlântat dinţii în articulaţii nu le mai lasă până la distrugerea lor mai mult sau mai puţin completă. Este cea mai invalidantă dintre formele de reumatism.

Definiţie
Poliartrita cronică evolutivă (denumită şi poliartrită reumatoidă) este o boală imunoinflamatorie, cronică şi progresivă, cu evoluţie îndelungată şi cu pusee acute, care afectează cu predilecţie articulaţiile mici ale extremităţilor (membrelor) în mod simetric şi distructiv, cu modificări radiologice şi osteoporoză. Boala poate cointeresa virtual oricare din ţesuturile conjunctive ale corpului.

ETIOPATOGENIE


Etiologia poliartritei reumatoide este necunoscută, dar concepţia actuală consideră că boala rezultă din interacţiunea a trei categorii de factori: ereditatea, infecţia şi autoimunitatea. 

A. Factorii ereditari

Numeroase studii epidemiologice au arătat că poliartrita reumatoidă este mai frecventă printre rudele de sânge ale poliartriticilor decât în populaţia generală. 

În favoarea faptului că agregarea familială a bolii este dată de transmiterea unei predispoziţii ereditare şi nu de intervenţia unor factori de mediu pledează două observaţii: 

a) Poliartrita reumatoidă nu este mai frecventă în fratriile „lungi” (în care se presupune că factorii de mediu s-ar adăuga celor genetici), decât în cele „scurte”;
b) Poliartrita reumatoidă este de 4,3 ori mai frecventă printre rudele de sânge ale poliartriticilor decât la partenerii lor conjugali.
B. Factorii infecţioşi

Etiologia infecţioasă a bolii a fost periodic afirmată şi infirmată de-a lungul anilor.

Numeroase studii mai vechi au încercat să furnizeze date pentru implicarea micoplasmelor, difteroizilor, virusurilor lente şi chiar a protozoarelor în poliartrita reumatoidă. Aceste şi-au pierdut valoarea sub impactul măsurilor severe de a înlătura contaminarea de laborator şi în faţa repetatelor eşecuri privind reproductibilitatea.

C. Autoimunitatea

La poliartrita reumatoidă au fost descrişi numeroşi anticorpi reactivi faţă de autoantigene capabili să creeze complexe imune circulante sau prezente numai la sediile inflamatorii, fie acestea articulare, fie sintetice. 

Concepţia actuală consideră că în această boală autoimunitatea este amorsată de un exoantigel (poate infecţios) care acţionează pe fondul unei homeostazii imune genetic alterate. 

ANATOMIE PATOLOGICĂ

Principala leziune în poliartrita reumatoidă este o inflamaţiei a sinovialei articulaţiilor diartrodiale. Sinovialei i se descriu trei caractere anatomo-patologice care concordă cu etape evolutive ale bolii. 

La început, sinovita este de tip edematos cu interesare în special a zonelor de la marginea cartilajului articular şi cu exudare intracavitară.

Se descrie apoi o perioadă infiltrativă în care calitatea şi cantitatea celulelor se modifică în timp. Polinuclearele, care la început sunt mai numeroase, sunt înlocuite de limfocite care sunt în special de tip T helper. Limfocitele B apar mai târziu şi numărul lor creşte progresiv. În forma lor secretorie, plasmocitară se pot identifica intracitoplasmatic molecule de IgG sau IgM. Celulele care infiltrează sinoviala se găsesc distribuite în special perivascular. În fazele avansate ale bolii limfocitele pot fi aglomerate, creând uneori aspect de folicul limfatic.

Simultan cu fenomenele descrise se marchează o suferinţă a vaselor mici. Se observă distincţii venoase, obstrucţii capilare, arii de tromboze şi chiar hemoragii perivasculare. În final se pot identifica depozite extracelulare de hemosiderină. 

În acelaşi timp, sinoviala se îngroaşă prin multiplicarea straturilor celulare şi se extinde în suprafaţă. Pot apărea ulceraţii şi detaşări de mici fragmente în cavitatea articulară. Fundul ulceraţiilor este acoperit de fibrină.

Dezvoltarea ţesutului de granulaţie semnifică îngroşarea sinovialei, proliferarea vasculară şi apariţia şi înmulţirea fibroblaştilor. Suferinţa cartilajului este consecutivă inflamaţiei sinoviale şi apare o dată cu dezvoltarea panusului. Condrocitele superficiale sunt necrozate şi se marchează condroliza cu subţierea şi fisurarea cartilajului.

În os se descriu zone de osteoză chistică subcondrală şi osteoporoză difuză.

Leziunile extraarticulare se întâlnesc rar.

Nodulii reumatoizi apar la o cincime dintre bolnavi. Ei prezintă o arie centrală de necroză cu resturi celulare, fibre de reticulină şi colagen. În jur sunt celule gigante multinucleate şi fibroblaşti, distribuite în palisadă, iar periferic o coroană de limfocite. Nodulii reumatoizi sunt de dimensiuni mari (cm) şi pot fi multicentrici. Afectarea vasculară de tip inflamator, vasculitic, este comună dar modificările ischemice sunt minime. Suferinţa proliferativă a mediei endarteriolelor patului unghial este ilustrativă. Rareori apar vasculite ale arterelor de calibru mare. În acest caz ele nu se deosebesc cu nimic de alte tipuri de vasculite imune. Mai des sunt interesate venele şi capilarele dermice. Consecinţele vasculitelor pot fi şi de ordin necrotic, mai ales când se produc şi procese trombotice. Cele mai frecvente tulburări trofice apar pe tegumente (ulceraţii), dar se descriu chiar şi perforaţii intestinale.

Modificările musculare se caracterizează prin atrofii care sunt urmarea afectării primare a miofibrilelor (în cazuri severe), sau pot să apară ca o consecinţă a imobilizării. Leziunile viscerale au expresie clinică într-un număr redus de cazuri, mai frecvent existând numai modificări microscopice. Pericardita relatată a fi întâlnită histologic în 40% din cazuri, se face simţită clinic foarte rar. Este cea mai frecventă leziune cardiacă. 

În miocard se pot întâlni noduli reumatoizi, infarcte (date de arterita coronară) şi mai rar miocardită interstiţială. Simptomatologia clinică poate fi prezentă sau nu. 

Localizarea valvulară a nodulilor reumatoizi este rară dar, când apare, se face mai des pe valvulele aortice pe care le deformează.

Noduli reumatoizi pot să apară în parenchimul pulmonar şi în pleură. Când afectarea pulmonară se asociază cu pneumoconioza (cu fibroza aferentă), combinaţia poartă numele de sindrom Caplan.

În splină şi în ganglionii limfatici periarticulari se înscrie o hiperplazie reactivă nespecifică, rareori întâlnindu-se noduli reumatoizi.

SIMPTOMATOLOGIE

A. Anamneză

Prin anamneză se realizează primul contact între pacient şi medicul recuperator, de aceea importanţa ei depăşeşte simpla valoare a culegerii datelor pur medicale. Ea deschide şi calea cunoaşterii complexe a pacientului sub raport psihologic, social şi educaţional, aspecte deosebit de interesante în alcătuirea programelor de recuperare (mai ales a celor pe termen lung):

· vârsta ne aduce multiple orientări în legătură cu modalitatea evoluţiei, proceselor de recuperare locală; asupra posibilităţilor de apariţie a eventualelor complicaţii determinate de traumatisme sau imobilizare prelungită asupra ritmului şi intensităţii procedurilor metodologice de recuperare.

· profesia şi condiţiile concrete de muncă şi viaţă ale pacientului trebuie cunoscute pentru a aprecia direcţia principală de orientare a metodologiei recuperatorii în vederea recâştigării capacităţii de muncă. 

· antecedentele personale ne vor informa asupra „zestrei patologice” a pacientului, care poate sau nu să aibă importante repercusiuni asupra procesului de recuperare locală sau asupra capacităţii de adaptare la programul recuperator.

B. Istoricul bolii

Istoricul poliartritei reumatoide, începând cu condiţiile în care s-a produs accidentul, tratamentele urmate, evoluţia ulterioară a leziunilor iniţiale, apariţia complicaţiilor.

Toate aceste date ne precizează, de fapt, modalitatea în care s-a ajuns la starea clinică a sechelelor cu care se prezintă bolnavii pentru recuperare. 

  C. Starea prezentă

În poliartrita reumatoidă boala începe, de regulă, insidios cu alterarea stării generale a bolnavului, oboseală, scăderea poftei de mâncare şi discretă scădere în greutate, bolnavul prezintă dureri la nivelul articulaţiilor mici, producându-se redoarea matinală la mâini şi la picioare, dar cuprinde şi articulaţiile mijlocii. În general, manifestările articulare au caracter simetric, durerile pot fi prezente luni sau chiar ani, fără apariţia unor tumefacţii articulare propriu-zise.

Uneori, aceste fenomene dispar dar reapar la intervale tot mai mici, până când devin permanente şi totuşi sunt cazuri cu debut brut, inflamaţiile articulare instalându-se în câteva ore sau zile.

Printre simptomele de debut cel mai frecvent întâlnite sunt următoarele:

· redoare articulară matinală prelungită;

· poliartralgii episodice;

· tumefieri articulare;

· mialgii, slăbiciune musculară în special la umeri;

· oboseală;

· pierdere ponderală,

· stare de disconfort.

Acestea apar în succesiuni, combinaţii, durate şi intensităţi variate. Instalarea, cel mai deseori, este gradată, ea făcându-se în luni, mai rar în ani. 

Debutul acut, fulminant, nu este frecvent; când se produce, el apare mai ales al copii.

Debutul poliartritei reumatoide poate fi determinat de traume psihice, efort fizic şi traumatisme articulare sau expunerea la frig şi infecţii ale căilor respiratorii superioare, împrejurări pe baza cărora s-au făcut diferite speculaţii etiologice. Primele manifestări sunt de obicei vagi şi nu atrag atenţia pacientului sau medicului că boala ce urmează va fi una articulară: simptome generale (astenie, inapetenţă, insomnie, irascibilitate, uneori depresiune), parestezii, scăderea forţei musculare, artralgii tranzitorii, redori articulare tranzitorii mai ales matinale, acrocianoza, hiperhidroză, sindrom Raynaud etc. 

CRITERII PENTRU SUSŢINEREA DIAGNOSTICULUI

A. Criterii clinice

Perioada de stare. După câteva luni sau ani de la debut, boala intră în aşa-zisa perioadă de stare, în care tabloul clinic articular se accentuează progresiv sau prin puseuri acute/subacute succesive, care antrenează deformările caracteristice şi alterările cartilaginoase ireversibile. În acelaşi timp, poliartrita reumatoidă manifestă un potenţial de extindere la ansamblul structurilor mezenchinale ale organismului, realizând tabloul polimorf al manifestărilor extraarticulare.

B. Examen radiologic

Pune în evidenţă osteoporoza, la început limitată, la nivelul oaselor carpului, mai târziu diferă şi este însoţită de microgeode, iar în formele avansate dispar spaţiile articulare, apar subluxaţii, anchiloze osoase. În faza terminală, bolnavul a devenit un individ caşectic, cu infirmităţi grave. În acest stadiu, procesul inflamator, de obicei se stinge, deşi pot apărea din nou puseuri.

Diagnosticul pozitiv se bazează în stadiul iniţial, precoce pe criteriile enunţate, iar în stadiile tardive, pe tabloul clinic, articular, dominat de artralgii, redoare, tumefacţii, deviaţii, deformări şi anchiloze articulare (osteoporoză şi microgeode) şi biologic.

C. Examenul de laborator

V.S.H.-ul la început poate fi moderat sau poate atinge valori între 30-80 mm. Este un semn important prin precocitatea sa. Hemoleucograma arată o anemie uşoară, monocromă sau hipocromă.

Electroforeza proteinelor serice arată albumine scăzute, dar globulinele A şi B sunt crescute. 

Testul latex şi Walter-Rosse sunt teste de aglutinare. Ele nu sunt pozitive în primele luni de evoluţie, pozitivându-se abia spre sfârşitul primului an de evoluţie, dar aceste teste sunt pozitive şi în Boala Lupică şi în sclerodermie, care sunt boli de colagen, uneori ele sunt pozitive şi în hepatita cronică agresivă, acest lucru demonstrează că ele nu sunt teste caracteristice pentru a pune diagnosticul de poliartrită reumatoidă. În aceste condiţii, mai recent apare tendinţa de a evidenţia factorul reumatoid prin microteste, aparţinând de obicei IgM şi IgG sau IgA. Examenul lichidului sinovial obţinut prin puncţie articulară poate fi folosit în diagnosticul de poliartrită reumatoidă. 

În poliartrita cronică evolutivă lichidul sinovial este bogat în polinucleare, dar găsim şi ragocite, adică leucocite citoplasmatice care au aspect de boabe de strugure.

 DIAGNOSTIC DIFERENŢIAL

Prin aspectul clinic de artrită cu repartizare simetrică şi uneori cu afectarea articulaţiilor mici, survenit într-un context biologic cu inflamaţie nespecifică, poliartrita reumatoidă incipientă trebuie diferenţiată de alte reumatisme inflamatorii şi de colagenoze. 

a) Lupusul eritematos sistemic poate debuta şi chiar evolua timp mai îndelungat sub masca unei poliartrite simetrice aparent izolată, care interesează articulaţiile mici ale mâinilor concomitent cu tecile tendoanelor, evoluând în pusee acute sau subacute (30% din cazuri). Diferenţierea de poliartrita reumatoidă este practic imposibilă la început, mai ales că destul de frecvent factorii reumatoizi apar în ser înaintea anticorpilor antinucleari.
· Diferenţierea poliartritei reumatoide trebuie făcută uneori şi faţă de alte colagenoze: sclerodermia sistemică, poliarterita, boala mixtă a ţesutului conjunctiv.

b) Spondilita anchilozantă debutează cu oligo- sau poliartrită cu interesarea articulaţiilor mari şi mici, în absenţa fenomenelor evocatoare de afectare axială (mai ales la femei şi copii).
c) Artroza psoriazică precedă în 16% din cazuri dermatoza şi realizează un tablou similar cu cel descris mai sus.
d) Artropatia enterală se manifestă în 12-20% din cazuri ca oligoartrită periferică de intensitate moderată cu emisiune spontană şi evoluţie fluxionantă.
e) Sindroamele artritice periodice şi intermitente 
· Hidroză intermitentă care poate precede debutul unei veritabile poliartrite reumatoide, afectarea este monoarticulară şi interesează aproape întotdeauna genunchiul, durerea este moderată şi starea generală bună. 

f) Reumatismul articular acut se deosebeşte de cazurile în care poliartrita reumatoidă debutează cu o poliartrită febrilă cu o localizare la nivelul articulaţiilor mari prin: vârsta tânără a pacientului, evidenţierea anginei streptococice premergătoare, caracterul soltant şi fluxionar al artritei, manifestările clinice, de exemplu:
· sindromul Reiter;
· artrite virale;
· creşterea însemnată a titrului ASLO.
g) Artropatiile degenerative şi cele metabolice.

h) Guta acută poliarticulară.

EVOLUŢIE. COMPLICAŢII

Poliartrita reumatoidă este o boală heterogenă cu evoluţie şi sfârşit variabil. La debut, o previziune a evoluţiei ulterioare a poliartrite reumatoide nu este posibilă, deşi determinarea genotipului bolnavului poate da unele indicaţii. Evoluţia poate fi: mononucleară (20%), policiclică (70%), sau progresivă (10%).

De cele mai multe ori boala începe a fi episodică şi în cel din urmă capătă un caracter progresiv.

Complicaţiile poliartrite reumatoide pot fi locale (ex.: artrită septică, ruptura sinovialei şi a tendoanelor, escarele) sau generale (ex.: consecinţele determinărilor sistemice şi viscerale, amilaidoză, septicemia). Acestora li se adaugă reacţiile adverse ale medicaţiei utilizate în tratamentul de durată al bolii. Complicaţiile septice sunt favorizate de susceptibilitatea bolnavilor faţă de variatele agresiuni microbiene sau virale, ale cărei cauze trebuie căutate în imunodeficienţa acestor bolnavi şi în efectul permisiv al unora din tratamentele aplicate, îndeosebi corticoterapia şi imunodepresia convenţională. Factori care ţin de teren şi cei legaţi de recunoaşterea tardivă a situaţiei răspund de eficacitatea redusă a curelor cu antibiotice.

PROGNOSTIC
Prognosticul poliartritei reumatoide depinde de artrită şi de determinările extraarticulare.

Poliartrita corect tratată nu duce în mod necesar la infirmitate. Prognosticul funcţional nu depinde atât de vechimea bolii în general, cât de suma şi durata puseurilor sale evolutive.

Factorii care întunecă diagnosticul sunt în principal următorii: 

· stare generală alterată;

· afectarea a numeroase articulaţii;
· afectări extraarticulare;
· declin funcţional timpuriu;
· prezenţa de fenomen Raynaud şi noduli subcutanaţi;
· titruri înalte de factori reumatoizi;
· persistenţa inflamaţiei active, prezenţa radiologică de eroziuni osoase sau de dispariţie a cartilajului;
· markeri genetici (genotipuri HLA);
· hemoglobină scăzută;
· dispoziţie pesimistă depresivă.
 TRATAMENTUL

În poliartrita reumatoidă tratamentul este complex şi de lungă durată în vederea recuperării funcţionale a bolnavului prin aceasta înţelegându-se refacerea capabilităţilor funcţionale ale bolnavului pentru ca acesta:

· să poată fi încadrat în munca sa anterioară;

· să poată fi trecut într-o altă activitate conformă cu starea sa;

· să corespundă unei munci asistate sau ajutate;

· să se autoservească.

Obiectivul principal al tratamentului poliartritei reumatoide este oprirea sau întârzierea evoluţiei procesului inflamator spre distrugerea ireversibilă a articulaţiilor şi compromiterea structurilor extraarticulare. Ca obiective colaterale se înscriu: 

· combaterea imediată a durerii şi disconfortului;

· corectarea deformărilor caracteristice stadiilor tardive de evoluţie.

A. Tratamentul profilactic
a. Profilaxia primară este cea care urmăreşte prevenirea apariţiei bolii. Acest tip de profilaxie se poate face prin: 

· cunoaşterea factorilor de risc implicaţi în apariţia PA (prezenţa antigenului HLA B27, infecţii urinare cu Klebsiella în antecedente, caracterul ereditar); 

· urmărirea clinică şi radiologică a primului semn: afectarea articulaţiilor interfalangiene.

b. Profilaxia secundară se face după diagnosticul bolii, dar are ca scop prevenirea apariţiei sechelelor, mai ales când acestea sunt invalidante:

· mâna reumatoidă necesită o abordare terapeutică complexă în scopul coservării funcţiei. Se va face fixarea mâinii pe o planşetă în timpul nopţii, pentru a preveni malpoziţia ei. În timpul zilei se vor face mişcări ce conservă manualitatea (împletit, filatelie);

· piciorul reumatoid trebuie conservat prin încălţăminte corespunzătoare;

· profilaxia artritei la celelalte articulaţii: cot, umăr (mişcări de rotaţie cu braţul atârnat), şold şi genunchi, coloană vertebrală.


Principalele metode de profilaxie sunt: kinetoterapie preventivă şi gimnastica medicală.
B. Tratamentul curativ    
a) Tratamentul igieno-dietetic

Repausul general sau segmentar este o indicaţie de principiu după stabilirea diagnosticului de poliartrită reumatoidă şi, mai târziu, în timpul perioadelor de activitate inflamatorie. Prin repaus se realizează mai multe deziderate:

· înlăturarea stresului asupra cartilajului;

· reducerea circulaţiei şi a hiperpermeabilităţii vasculare;

· ameliorarea metabolismului local şi scăderea presiunii intracavitare responsabilă, printre altele, de formarea pseudochisturilor subcondriale.

Repausul general absolut este rareori necesar şi se rezervă pacienţilor febrili, cu efecte de afectare articulară şi/sau sistemică deosebit de severă. Pentru ceilalţi este suficient repausul general de 4-6 h. Criteriile de mobilizare sunt îndeosebi cele clinice:

· scăderea temperaturii;

· scăderea duratei redorii matinale;

· îmbunătăţirea gradului de mişcare şi a mobilităţii segmentare.

Prelungirea repausului peste 10-14 zile nu este de dorit şi dacă obiectivele de mai sus nu pot fi atinse, se preferă mai degrabă suplimentarea medicaţiei antiinflamatorii decât continuarea imobilizării.

Repausul segmentar urmăreşte în poliartrita reumatoidă un dublu scop:

1) ameliorarea durerii şi inflamaţiei în formele uşoare, cu afectare particulară, în lipsa manifestărilor sistemice;

2) protecţia articulară – metodele variază de la simpla recomandare de non-utilizare a unor (grupe de) articulaţii până la o gamă largă de aparate de contenţie (ex.: atele, jgheaburi etc.) prevăzute cu materiale capabile să absoarbă şocurile şi să înlăture presiunile excesive sau concentrate. Acestea pot fi construite şi în scop corector-orteze.

b) Corectarea stării psihice

Psihoterapia este utilă şi urmăreşte ca poliartriticii să fie informaţi corect în legătură cu:

· natura bolii;

· mijloacele terapeutice disponibile şi durata lor prelungită, limitele acestora şi impactul utilizării lor asupra organismului;

· necesitatea controlului medical periodic ş.a.m.d.

Onestitatea completă, calmul şi răbdarea în orice împrejurare asigură cadrul adecvat relaţiei dintre medic şi pacient.

În cadrul familiei, aceşti bolnavi se văd ameninţaţi de a pierde afecţiunea şi solicitudinea partenerului conjugal. Adesea ei se manifestă deficitar în comunicare şi tind să-şi manevreze anturajul supunându-l unor solicitări minore, contradictorii sau absurde. Cooperarea cu membrii familiei şi uneori utilizarea mijloacelor auxiliare medicamentoase (ex.: barbituricele, anxioliticile, fenotiazine etc.) sunt necesare. Educarea sexuală a bolnavilor tineri este absolut necesară.

c) Tratamentul medicamentos

Medicamentele utilizate în tratamentul poliartritei reumatoide sunt administrate de obicei pe cale generală, dar pot fi utilizate, în cazuri particulare, şi în variantă locală (intraarticular). Acestea aparţin la două clase mari:

1. Antiinflamatorii (nesteroidiene şi steroidiene);

2. Medicamentele remisive (de fond, modificatoare ale bolii sau cu acţiune lentă, cum mai sunt denumite, ex.: compuşii de aur, antimalaricele, D-penicilina, imunomodulatoarele).


Antiinflamatoarele nesteroidiene (AINS) se utilizează, în principiu, la începutul tratării bolnavului sau pe parcursul tratamentului, ori de câte ori artrita se dovedeşte a fi activă. 


Majoritatea practicienilor preferă să înceapă cu aspirina în doze antiinflamatorii, îndeosebi la copii. 


AINS nu se asociază între ele dar pot fi administrate concomitent cu cele mai multe din medicamentele tratamentului de fond. Nu au impact semnificativ asupra dezvoltării distrucţiei de ţesuturi şi nu pot controla mult timp boala.


Durata tratamentului cu AINS trebuie să ţină seama că intenţia este în primul rând simptomatică. Atitudinea conform căreia trebuie menţionată câtă vreme controlează inflamaţia şi nu apar reacţii adverse însemnate trebuie înlocuită cu una mai limitativă, recomandată şi de constatarea că multe dintre aceste substanţe au efect condrolitic, în conformitate cu care bolnavii care răspund bine vor fi trecuţi la tratament cu antialgice (ex.: paracetamol, aminofezanoză, metamizol, algocalmin, novalgin), iar cei care înregistrează eşecuri, la tratamente cu substanţe remisive.

d) Tratamentul ortopedic


Tratamentul chirurgical în poliartrita reumatoidă are două obiective: unul vizează patogenia, ilustrat prin sinovectomia chirurgicală precoce şi unul reparator, aplicat fazelor avansate ale bolii.


Sinovectomia chirurgicală precoce, astăzi pe cale de a fi părăsită, se bazează pe ideea că excizia ţesutului compromis în procesul patologic, sursă de reacţii cu potenţial distructiv local şi general va fi urmată de proliferarea unei neosinovite cu particularităţi morfologice cât mai aproape de cele normale.

e) Tratamentul ortopedico-chirurgical reparator


Chirurgia ortopedică în cazurile avansate are trei scopuri principale:

1. ameliorarea funcţiei;

2. reducerea durerii;

3. corectarea estetică.


Sinovectomia are scop antialgic. Ca atare beneficiază de această intervenţie articulaţiile deformate, compromise funcţional, la care alte metode terapeutice au eşuat. 


Artroplastia, în varianta protezării (endo)articulare parţială sau totală, se aplică mai ales pentru şold, genunchi, cot, umăr şi mai puţin în cazul articulaţiilor metacarpofalangiene. Protezele totale sunt de tipuri şi construcţii diferite dar trebuie să fie în principiu rezistente, uşor de ancorat, cu coeficient de fricţiune redus şi corespunzător conformate pentru a imita cât mai bine şi fidel mişcarea mormală.

f) Terapia fizicală şi de recuperare

Medicina fizicală îşi găseşte indicaţia în toate stadiile poliartritei reumatoide. 

Obiectivele ei sunt:

· ameliorarea durerii;

· îmbunătăţirea circulaţiei periferice;

· scăderea procesului inflamator;

· prezervarea şi ameliorarea funcţiei musculo-articulare.


Aceste obiective se realizează prin metode fizicale foarte diverse şi pot fi realizate în spitale şi policlinici.

Balneo-fizioterapia este un complex de metode teraputice ce cuprinde: 

· Hidroterapia

Baia caldă simplă

Această procedură se execută într-o cadă obişnuită la temperatura de 36-37o şi cu o durată totală de 15-30-60 minute.

Mod de acţiune. Factorul activ în cursul acestei proceduri este factorul termic şi presiunea hidrostatică a apei. Are o acţiune antispastică şi sedativă generală. 

Duşul subagval
Constă în aplicarea sub apă a unui duş sul de mare presiune şi cu o temperatură a apei mai ridicată ca cea din cadă cu 1-2o C. Distanţa dintre duşul sul şi regiunea de aplicat este de 5-10 cm. Durata procedurii este de 5-10 minute. 

Baia Kinetică

     Este o baie caldă, se efectuează într-o cadă mai mare care se umple ¾ cu apă la temperatura 35-37-38 grade C.

     Bolnavul este aşezat în baie şi lăsat 5 minute liniştit, după care tehnicianul execută sub apă mişcări în articulaţiile bolnavului timp de 5 minute.  Pacientul este lăsat în repaus, după care se invită să execute singur mişcările imprimate de tehnician. Durata băii 20-30 minute.

     Mod de acţiune: 

· factorul termic;

· factorul mecanic.

Mobilizarea în apă este mai puţin dureroasă din cauza relaxării musculaturii care se produce sub influenţa apei calde şi pierderii greutăţii corpului conform legii lui Arhimede.

Băile medicinale diferă de celelalte băi prin aceea că pe lângă factorul termic şi mecanic se mai adaugă şi factorul chimic. 

Băile medicinale cu flori de muşeţel sau de mentă 

Mod de preparare. Se ia o cantitate de 500-1000 gr. flori  de muşeţel sau 300-500 gr. flori de mentă necesare pentru pregătirea unei băi complete. Se face infuzie (se opăresc) într-o cantitate de 3-5 l de apă fierbinte, se strecoară într-o pânză deasă iar lichidul obţinut este turnat în apa băii, care capătă culoarea ceaiului şi un miros plăcut. 

Mod de acţiune. Substanţele anatomice din baie au un efect sedativ asupra sistemului nervos. 

Indicaţii: afecţiuni reumatismale, nevralgii şi nevrite, astenii nervoase cu agitaţie.

Băile cu sare

Mod de preparare. Se iau 6-10 kg sare pentru o baie generală, 1-2 kg pentru una parţială. Se dizolvă în câţiva litri de apă fierbinte, se strecoară printr-o pânză, iar apoi se toarnă în cadă. 

Mod de acţiune. Băile sărate provoacă vasodilataţie tegumentară, influenţează procesele metabolice generale, raportul fosfo-colic şi eliminarea acidului uric. Au acţiune antiinflamatoare şi resorbtivă.

· Termoterapia

Aplicarea de căldură locală creşte pragul la durere, ameliorând durerea, scade durerea, scade contracţia musculară reflexă, permite o mai uşoară mobilizare articulară, pregăteşte articulaţia şi musculatura adiacentă pentru programul de kinetoterapie.


Efectele căldurii superficiale mai ales asupra ţesuturilor moi, periarticulare, constant afectate în poliartrita reumatoidă sunt foarte bune, reducând mult cererea de medicaţie antiinflamatorie şi antialgică.

Împachetări cu parafină. Parafina este încălzită în tăvi speciale, iar când este bună de utilizat se aplică în plăci pe regiunea interesată, apoi se acoperă cu un cearşaf şi cu o pătură pentru a menţine căldura. Acţiunea parafinei este locală, profundă având o particularitate înmagazionează o cantitate mare de căldură pe care ulterior o cedează foarte lent; de aceea se produce o încălzire a ţesuturilor nu numai superficial ci şi în profunzime, cu caracter persistent. Procedura durează 20-30 min. efectul este hiperemiant, vasodilataţie superficială generalizată. După scoaterea parafinei se şterge regiunea cu o compresă udă la temperatura camerei pentru închiderea porilor.

Împachetări cu nămol. Se fac la temperatura de 38-40 grade C,     într-un strat gros de 2 cm. Se aplică local pe regiunea interesată, iar efectul este dat de cel termic, chimic, de substanţele din nămol.


Compresele reci. 


Materiale necesare. Bucăţi de pânză de diferite forme şi mărimi, găleată cu apă rece, pat sau canapea, ceas semnalizator. 


Tehnica de aplicare propriu-zisă. Se înmoaie compresa în apă rece, se stoarce şi se împătureşte de 5-6 ori apoi se aplică şi pe regiunea interesată. Din 5 în 5 minute compresa se schimbă, menţinându-se astfel temperatura scăzută. Acest lucru se poate realiza şi dacă combinăm compresa cu hidrofor sau aplicare cu pungă de gheaţă. Durata totală a unei comprese durează în raport cu boala, încadrându-se între limitele de minim 20 minute şi maxim 60 minute. 


Modul de acţiune. Unele comprese aplicate pe unele zone pot avea caracter general, dar majoritatea compreselor au acţiune locală limitându-se la organele şi ţesuturile subiacente pe care sunt aplicate. Acţiunea compreselor se bazează pe factorul temic. 


Efecte: vasoconstricţie, antiinflamatoare, antitermică.


Compresele calde


Materialele necesare, aceleaşi ca mai sus, în plus un termometru. În ceea ce priveşte temperatura apei în găleată, aceasta va fi între 380-480 pentru compresele calde.


Tehnica de aplicare. La fel ca şi compresele reci cu particularităţi, cu deosebire de acestea compresele calde sunt totdeauna acoperite pentru a li se menţine temperatura. Compresele se schimbă din 5 în 5 minute. Durata totală de aplicare este de minim 20 minute şi maxim 60-90 minute. 


Mod de acţiune: antispastice, analgezice, hiperemiante, resorbtive, mai ales în inflamaţii cronice.


Băile de lumină

Cele complete se realizează în dulapuri de lemn cu becuri. Cele parţiale în dispozitive adaptate. Durata băii este între 5-20 minute şi după terminarea lor se face o procedură de răcire. Căldura radiantă produsă de băile de lumină. E mai penetrantă decât cea de aburi iar transpiraţia începe mai devreme. Băile de lumină scad tensiunea arterială prin vasodilataţia produsă treptat. 


Băile de soare


Prin baia de soare se înţelege expunerea totală sau parţială a corpului la acţiunea razelor solare directe. 

Materiale necesare: un spaţiu special amenajat, acoperit cu nisip, umbrele de protecţie sau dispozitive speciale pentru acest scop. Pălărie de pânză sau de paie, găleată cu apă, prosop, compresă pentru frunte. 

Tehnica de aplicare: expunerea corpului la soare se face luând în considerare vârsta bolnavului, starea fiziologică, afecţiunea şi stadiul ei. Este bine ca înainte de a indica baia de soare să cunoaştem sensibilitatea bolnavului la ultraviolete. Variază în funcţie de anotimp şi de ceilalţi factori de afară.

Expunerea se face progresiv, atât ca suprafaţă expusă cât şi ca durată. Orientativ se începe cu expuneri de 3 sau 5 minute intercalate cu pauze de 15 minute la umbră. Durata creşte progresiv cu 2-3 minute până în ziua a  treia. În zilele următoare se creşte cu câte 5 minute, nedepăşindu-se în total 120 de minute pe zi. Poziţia în timpul băilor de soare este bine să fie culcat. Baia de soare se încheie cu o procedură de răcire, care în funcţie de starea bolnavului va putea fi o baie de mare sau lac, un duş sau o spălare cu apă încălzită la soare. 

Mod de acţiune. Băile de soare îşi bazează efectul pe radiaţiile infraroşii şi razele ultraviolete care formează spectrul solar. Se mai adaugă la aceasta acţiunea celorlalţi factori meteorologici ca temperatura, umezeala şi mişcarea aerului.

Indicaţii: reumatism degenerativ, psoriazis, afecţiuni ginecologice cronice, tubeculoză genitală, tuberculoză osteoarticulară şi ganglionară. 

Contraindicaţii: cancer, hipertensiune arterială, hipertiroidism. 

· Electroterapia

Curentul galvanic

Se utilizează fenomenul analgezic obţinut prin folosirea ca electrod activ

al polului negativ. Ionogalvanizările se vor folosi în următoarele afecţiuni: 

· în cicatricile cheloide hipertrofice din arsuri (soluţie de tiouree în glicerină)

· sclerodermia (sare iodată) 

· artroză (fenilbutazonă pusă la polul negativ şi silicat de Li)

· poliartrită reumatoidă (citrat de potasiu şi sublimat de Na)

Curenţii diadinamici. Se fac aplicări pe punctele dureroase bine determinate, cu electrozi generali sau punctiformi şi aplicaţii transversale la nivelul articulaţiilor cu electrozi polari de diferite mărimi. 

Se folosesc formele clasice: 

· monofazat fix, efect puternic excitator, creşte tonusul muscular, are efect vasoconstrictor la frecvenţe de 50 Hz;

· difazat fix, este cel mai analgezic, ridicând pragul de sensibilitate la durere, îmbunătăţeşte circulaţia; se utilizează la frecvenţe de 100 Hz;

· perioadă scurtă, efect excitomotor, acţionează ca un masaj profund;

· perioadă lungă, efect analgezic foarte miororelaxant la frecvenţa de 100 Hz;

Cu efect analgezic pe punctele dureroase, pe articulaţii, pe muşchi (DF, PL) 3+3 sau 4+1 min. pentru fiecare fază. Electrodul activ este cel negativ (catod) şi se aplică pe locul dureros. 

Ultrasunetul. Este terapia de înaltă frecvenţă, se fac aplicaţii segmentare indirecte; formele de ultrasunete sunt în câmp continuu şi cu impulsuri se utilizează substanţă de contrast ca să nu reflecte zona ultrasonică, durată până la 10 min. Tratamentul se face zilnic sau la două zile.

Unde scurte

Cu electrozi de sticlă sau flexibili, cu doi sau cu un electrod, dozând după dorinţă intensitatea efectului caloric de la senzaţia de căldură puternică (doza 4) la subsenzaţia termică (doza 1 sau dozele reci) în funcţie de stera locală articulară. Cu cât procesul inflamator articular este mai intens cu atât doza de ultrascurte va fi mai redusă (dozele 1-2). Durata tratamentului este variabilă până la 15-20 minute.

Ionizările
Ionizarea este procedura prin care introducem în organism cu ajutorul curentului electric diferite substanţe medicamentoase cu acţiuni farmacologice. Principiul în ionoterapie se bazează pe disocierea electrolitică a diverselor substanţe şi transportarea anionilor şi cationilor spre electrozi de semn contrar încărcării lor electrice. 

Pregătirea soluţiilor. Soluţiile vor fi făcute cu apă şi nu cu alt solvent, apa fiind cel mai bun electrolit. Concentraţia trebuie să fie cât mai mică, ţinând seama de faptul că disociaţia electrolitică este cu atât mai puternică cu cât soluţia este mai diluată. 

Soluţiile utilizate le împărţim în funcţie de locul unde se aplică. 


La anod aplicăm:

a. metale (litiu, fier, cupru, mercur, zinc, calciu);

b. radicali de metale (amoniu şi NH4);

c. alcooloizi (histamină, cocaină, chinină), morfină, novocaină, atropină, pilocarpină.


La catod aplicăm:

a. halogeni (clor, brom şi iod);

b. radicali acizi (sulfuric, azotic şi salicilic).

g) Masaj
Efectul fiziologic al masajului 

Efectele masajului sunt multiple. Se atribuie masajului acţiuni locale cun sunt:

· acţiunea sedativă asupra durerilor de tip musculare sau articulare;

· acţiunea sedativă asupra durerilor de tip nevralgic;

· acţiune hiperemiantă locală cu îmbunătăţire a circulaţiei locale care se manifestă prin încălzirea tegumentului căruia i se exercită masajul;

· înlăturarea lichidelor interstiţiale de stază, cu accelerarea proceselor de resorbţie în regiunea masată.

De asemenea masajul are o serie de acţiuni generale asupra organismului ca: 

· stimularea funcţiilor aparatului circulator;

· creşterea metabolismului;

· efecte favorabile asupra stării generale a bolnavilor, cu îmbunătăţirea somnului, îndepărtarea oboselii musculare.

Toate aceste acţiuni se explică prin acţiunea exercitată de masaj asupra pielii, aceasta fiind bine vascularizată şi mai ales inervată, în piele existând numeroase terminaţii (exteroceptori). La aceasta se mai adaugă şi efectele excitante pe care le exercită masajul asupra terminaţiilor nervoase din muşchi, ligamente şi tendoane (proprioceptori). Cel mai important mecanism de acţiune a masajului este reprezentat de mecanismul reflex. 

Deorece vasele cutanate conţin mai mult de un sfert din cantitatea totală de sânge masajul exercită o influenţă considerabile asupra circulaţiei superficiale şi indirect şi asupra celei profunde a organismului. 

Un alt mecanism de acţiune al masajului este reprezentat de apariţia, în urma compresiunilor, ciupiturilor, frământării sau baterii, a unor reacţii intense în piele cu formarea în cadrul metabolismului pielii a unor produse metabolice care trec în circulaţia generală. 

Indicaţiile terapeutice ale masajului vor fi făcute numai de medici.

Tehnica masajului

Prin masaj se înţelege totalitatea unor acţiuni sistematizate, exercitate asupra părţilor moi ale corpului cu ajutorul mâinii, cu ajutorul unor aparate speciale destinate acestui scop.

Manevrele masajului sunt de două feluri: principale şi secundare.

· Manevrele principale ale masajului sunt: efluerajul (netezirea), fricţiunile, frământarea, tapotamentul (baterea) şi vibraţiile.

· Manevrele secundare ale masajului sunt: geluire, cernutul, rulatul, presiunile, tracţiunile, tensiunile, scuturări, trepidaţii, pensări, ciupituri.

Efluerajul se realizează prin alunecări ritmice pe suprafaţa corpului. Alunecările se pot desfăşura simultan sau mână după mână, cu toată palma şi degetele desfăcute sau pe suprafeţe mici, cu vârful degetelor. Presiunea variază de la foarte uşor, superficială, cu palma desfăcută, la dură atunci când este executată cu rădăcina mâinii, cu marginea cubitală sau cu pumnul închis. Efectul fiziologic principal al acestor manevre este asupra circulaţiei. Acest efect se reflectă în special asupra ţesutului subcutanat, îmbunătăţindu-se elasticitatea, mărindu-se tonusul, mobilizând infiltratele patologice sau modificând elasticitatea şi troficitatea cicatricelor. 

Frămâtarea este o manevră care se adresează straturilor profunde ale musculaturii. Poate avea forme diferite, după regiunea cicatricei. Pe spate frământatul se realizează prin presiuni exercitate de mâini asupra muşchilor, apăsând pe palme osul aponevrotic, pe care se poate realiza acestă manevre. Pe membre se realizează cuprinderea în mâini şi stoarcerea acestora. Este important sensul în care se face frământarea: de la periferie spre rădăcina membrului. Efectul fiziologie al acestei manevre se reflectă asupra tegumentelor subcutanate dar în special efectul se exercită asupra musculaturii, realizându-se intramuscular, îmbunătăţind troficitatea.

Tapotamentul este manevra cea mai activă realizată prin loviri uşoare, ritmice, executate cu vârful degetelor sau cu marginea cubitală a mâinii, cu palma sau cu pumnul. Efectul fiziologic al acestei manevre este excitant pentru circulaţie, asupra nervilor vasomotori şi tactili din tegumente stimulând nutriţia ţesuturilor.

Vibraţia acţionează asupra inervaţiei senzitive şi motorii precum şi asupra muşchilor activând funcţia lor.

Tehnica masajului la mâna propriu-zisă

Pentu masaj ţinem palma bolnavului în palma noastră iar cu cealaltă mână, cu palma întinsă, executăm netezirea pe partea dorsală a mâinii, de la degete, cuprinzând şi treimea inferioară a antebraţului. Această manevră se execută de 5-6 ori. Vom executa apoi geluirea cu toate degetele depărtate înaintând pe spaţiile intermetacarpiene după ce intercalăm câteva mişcări de netezire precum şi executarea fricţiunilor cu toate degetele desfăcute pe spaţiile intermetacarpiene. Fricţiunea trebuie executată combinat cu vibraţia, stimulând mişcarea sus – jos, dreapta – stânga. Insistăm cu fricţiunea deoarece în această regiune stratul muscular este superficial şi întâlnim: tendoane, inserţii musculare, terminaţii nervoase, articulaţii mici. Executăm apoi câteva mişcări de netezire şi trecem la vibraţie executată cu palma întinsă de la deget la antebraţ. Întoarcem mâna bolnavului în supinaţie şi executăm masajul pe partea palmară a mâinii. Se începe cu netezirea pieptene, de la baza degetelor spre articulaţiile pumnului. Executăm frământarea între police şi arătăror, pe eminenţa tenară şi hipotenară, dinspre deget spre articulaţia pumnului. Tot în acest mod executăm frământarea şi pe muşchii scurţi de la baza degetelor. Intercalăm netezirea pieptene şi executăm apoi fricţiunea în aponevroza palmară cu vibraţii, Încheiem masajul palmei cu netezirea pieptene. Apoi executăm masajul degetelor începând cu degetul mic. Bolnavul ţine mâna în supinaţie. Cu o mână ţinem cotul priză pe vârful degetului iar cu cealaltă mână executăm netezirea de la falanga distală spre falanga proximală între police şi index. Schimbăm contrapriza şi executăm de partea cealaltă netezirea, apoi executăm frământarea cu aceeaşi contrapriză şi cu policele şi indexul, strângem muşchiul de la vârful degetelui spre bază, de o parte şi de cealaltă. Urmează mângăluirea degetului care se execută astfel: prindem degetul arătător şi mediu de la ambele mâini rulând de la vârf spre bază. Fricţiunea se execută mai ales în articulaţia interfalangiană între police şi index. Se fac mişcări simultane circulare. În poliartrita reumatoidă insistăm cu fricţiuni în aceste articulaţii pentru a activa circulaţia şi a reda pe cât posibil mobilitatea acesteia. Încheiem cu netezirea şi trecem la degetul următor, unde executăm acelaşi fel de masaj. 

h) Kinetoterapia

În cadru kinetoterapiei se vor aborda următoarele probleme: 

· menţinerea sau corectarea aliniamentului segmentelor şi a posturilor fiziologice;

· menţinerea sau ameliorarea mobilităţii articulare;

· menţinerea sau ameliorarea forţei musculare;

Se va explica pacientului modalitatea de evoluţie a bolii şi pericolul de fixare a articulaţiilor în poziţii vicioase, nefuncţionale. 

1. Evitarea flexumului de genunchi şi şold, poziţie pe care pacientul o ia cu scop antalgic.

· se va evita statul prelungit pe scaun sau fotoliu. În poziţia şezând pe scaun se va sprijini piciorul pe un scaun alăturat, genunchiul fiind extins;

· în pat (pat tare) membrele inferioare vor fi ţinute întinse. Se vor evita pernele sub genunchi;

· progresiv, se va păstra poziţia de decubit ventral până la 60-90 minute pe zi în şedinţe intermitente; 

· utilizarea unor suporţi sub gleznă (decubit dorsal) pentru menţinerea în extensie a genunchiului, sau săculeţi de nisip pe genunchi.

2. Evitarea flexiei plantare şi varusul piciorului ca şi degetele în ciocan, deviaţiile cele mai obişnuite ale piciorului în poliartrita reumatoidă.

· se confecţionează o atelă posterioară (gambă, călcâi, talpă) pentru susţinerea piciorului în unghi de 90o cu gamba. Se poartă noaptea şi în timpul repausului diurn la pat;

· utilizarea unor susţinători plantari care să prezerve bolţile piciorului (inclusiv bota anterioară transversală). Se vor purta în toate tipurile de încălţăminte permanent. 

· la femei se va reduce înălţimea tocului în aşa fel încât presiunea maximă să cadă în scobitura din mijlocul plantei şi nu pe articulaţiile metatarso-falangiene

· încălţămintea să fie comodă, uşoară, destul de adâncă pentru a permite flexia degetelor înăuntru ei.

3. Evitarea devierilor mâinii şi a dizlocării falangelor este de primă importanţă deoarece marea majoritate a poliartritei reumatoide afecetează articulaţiile mâinii, creând în timp  severe invalidităţi cu incapacităţi şi handicap.

· se vor evita activităţile care solicită mult flexorii degetelor (în special flexorul lung), deci se preferă apucarea obiectelor cu ambele mâini, nu doar cu o mână, prehensiunea va folosi mai mult palma decât degetele; pentru cele mai diverse activităţi, atunci când este posibil, se vor utiliza în special podul palmei şi marginea laterală a mâinii.

· se vor întări muşchii extensori ai degetelor pentru a preveni deviaţia cubitală.

· se vor evita activităţile care obligă la menţinerea unei poziţii de deviere a pumnului, respectiv se va acţiona în aşa fel încât să se păstreze o alinere perfectă a mâinii cu antebraţul. Eventual până la căpătarea acestei obişnuinţe se va aplica un manşon rigid la nivelul pumnului.

Exerciţii pentru mână

Mobilizarea pumnului şi mişcări de flexie-extensie şi abducţie-adducţie se realizează din toate cele trei poziţii ale antebraţului (supinaţie, pronaţie, neutră). De asemenea se execută cu degetele întinse şi cu degetele flectate. 

Mobilizarea în metacarpofalangienelor se face pe flexie-extensie cu interfalangienele extinse şi cu ele flectate. Abducţia-adducţia degetelor se execută cu palma pe masă.

Mobilizarea interfalangiană se antrenează menţinând metacarpofalangienele în extensie apoi în flexie de 90o.

Exerciţii pentru cot

Exersarea flexiei-extensiei cotului din poziţii cât mai variate ale membrului superior: braţ la trunchi, braţ la orizontală în plan frontal sau sagital, braţ la zenit.

Mişcări de prono-supinaţie cu cotul lipit de trunchi. Ţinerea în mână a unui bastonaş facilitează exerciţiul.

Exerciţii pentru umăr

Mişcări globale ale umărului: ridicări-coborâri, rotaţii într-un sens şi în altul. 

Mişcări de abducţie-adducţie, flexie-extensie ale braţului (cotul întins).

Cu ajutorul unui baston, care se apucă cu ambele mâini se execută mişcări de ridicare deasupra capului, mişcări de basculare a braţelor (întinse spre stânga şi dreapta).

Exerciţii pentu şolduri 

Mişcări de flexie şi abducţie executate din poziţia de decubit dorsal şi lateral.

Mişcări de „pedalare” din decubit dorsal în care sunt antrenaţi şi genunchii. 

Mişcări ale întregului membru inferior prin alunecarea picioarelor pe o placă lucioasă, flectând şi extinzând soldurile (şi genunchii) sau executând abducţii cât mai ample. Poziţia este de decubit dorsal.

Exerciţii pentru genunchi

În cadrul mişcării pentru şolduri sunt antrenaţi şi genunchii.

Flexii-extensii din genunchi din poziţia şezând pe un scaun.

Exerciţii pentu picioare

Din decubit dorsal sau poziţie şezând pe scaun se execută toate mişcările posibile din gleznă (flexie, extensie, circumducţie, inversie, eversie).

Mişcări de flexie-extensie ale degetelor din decubit ca şi din şezând pe scaun cu piciorul uşor sprijinit pe sol.

i) Ergoterapia (terapie ocupaţională)


Ergoterapia mai poartă numele de terapie ocupaţională şi constituie anticamera reintegrării bolnavului în muncă. În poliartrita reumatoidă se indică diverse profesii şi meserii, de exemplu:

· legatul cărţilor;

· cartonajul;

· ţesutul de covoare;

· împletitul (nuiele sau textile)

· munca de artizanat

· jocuri cu bile;

· sortatul de mărgele pe diferite mărimi;

· înşirarea mărgelelor pe sârmă sau aţă;

· cusut, brodat,


Tot în această perioadă se realizează şi readaptarea la deprinderile şi posturile uzuale, profesionale (toaleta zilnică, mersul, scrisul, desenul).


Reintegrarea în muncă este ultima etapă – scopul în sine ale recuperării. Aceasta se face fie redând bolnavului munca sa anterioară, fie oferindu-i o altă muncă mai uşoară, adecvată stadiului în care boala a pulut fi stabilizată. 


X. BALNEOCLIMATOLOGIA


Se vor recomanda bolnavului localităţile lipsite de curenţi şi umezeală care au altitudine până la cel mult 600-800 m. Este de preferat climatul uscat şi cald. 


Staţiunile indicate pentru tratamentul poliartritei reumatoide sunt: Băile Felix, Eforie Nord, Mangalia, Techirghiol, Geoagiu, Sovata.

